
RESOLUCIÓ de … d’octubre de 2026, de la Direcció General de Personal Docent, de la Conselleria d’Educació, Cultura i Universitats, per la qual es convoca concurs de trasllats de personal funcionari docent dels cossos de catedràtics i professors d’Ensenyança Secundària, de professors tècnics de Formació Professional, de professors especialistes en sectors singulars de Formació Professional, de catedràtics i professors d’escoles oficials d’idiomes, de catedràtics i professors de Música i Arts Escèniques, de catedràtics, professors i mestres de taller d’Arts Plàstiques i Disseny, per a la provisió de places en l’àmbit de gestió de la Generalitat Valenciana
La Llei orgànica 2/2006, de 3 de maig, d’educació (LOE), modificada per la Llei orgànica 3/2020, de 29 de desembre (LOMLOE), en la disposició addicional sexta, apartat 1, determina que, entre altres, és base del règim estatutari del personal funcionari públic docent la provisió de places per mitjà de concurs de trasllats d’àmbit estatal.
En el punt 3 d’esta disposició, s’establix l’obligació per a les administracions educatives de convocar periòdicament concursos de trasllats d’àmbit estatal, a l’efecte de proveir les places vacants que es determinen en els centres docents d’ensenyança dependents d’aquelles, així com per a garantir la possible concurrència del personal funcionari del seu àmbit de gestió a places d’altres administracions educatives i, si és el cas, l’adjudicació de les que resulten del concurs. En estos concursos podrà participar tot el personal funcionari docent, siga quina siga l’Administració educativa de la qual depenga, o per la qual haja ingressat, sempre que reunisca els requisits generals i els específics que, d’acord amb les respectives relacions de llocs de treball, establisquen estes convocatòries.
El Reial decret 1364/2010, de 29 d’octubre, regula el concurs de trasllats d’àmbit estatal entre el personal funcionari dels cossos docents previstos en la disposició addicional sèptima de la LOE, i l’article 7 establix el caràcter biennal d’este concurs.
En compliment del que preceptua l’article 8 de l’esmentat Reial decret 1364/2010, esta resolució s’ajusta a les normes procedimentals regulades en l’Orde EFD/1041/2026, de 30 de setembre, per la qual s’establixen les normes procedimentals aplicables als concursos de trasllats d’àmbit estatal que s’han de convocar durant el curs 2026/2027 per a personal funcionari dels cossos docents previstos en la Llei orgànica 2/2006, de 3 de maig, d’educació (LOE).
De conformitat amb estes normes procedimentals i amb l’article 9, apartat 4, del Reial decret 1364/2010, de 29 d’octubre, la Conselleria d’Educació, Cultura i Universitats oferix entre el personal funcionari pertanyent als cossos docents de catedràtics i professors d’Ensenyança Secundària, de professors tècnics de Formació Professional, de professors especialistes en sectors singulars de Formació Professional, de catedràtics i professors d’escoles oficials d’idiomes, de catedràtics i professors de Música i Arts Escèniques, de catedràtics, professors i mestres de taller d’Arts Plàstiques i Disseny, els llocs vacants produïts fins al 31 de desembre de 2026, així com els que resulten del mateix concurs, dependents de l’àmbit territorial de gestió de la Conselleria d’Educació, Cultura i Universitats, sempre que, en qualsevol dels casos, la continuïtat en el funcionament estiga prevista en la planificació educativa.
En la tramitació d’esta resolució, s’han complit les previsions de l’article 37 del Reial decret legislatiu 5/2015, de 30 d’octubre, pel qual s’aprova el text refós de la Llei de l’estatut bàsic de l’empleat públic, i els articles 186 i següents de la Llei 4/2021, de 16 d’abril, de la Generalitat, de la funció pública valenciana.
En atenció de totes les consideracions exposades, d’acord amb el que preveu el Reial decret 1364/2010, de 29 d’octubre, pel qual es regula el concurs de trasllats d’àmbit estatal entre personal funcionari dels cossos docents previstos en la Llei orgànica 2/2006, de 3 de maig, d’educació, i altres procediments de provisió de places que han de cobrir estos, esta Direcció General, fent ús de les funcions que li atribuïx el Decret 68/2026, de 4 de maig, del Consell, pel qual s’aprova el Reglament orgànic i funcional de la Conselleria d’Educació, Cultura i Universitats, ha disposat convocar concurs de trasllats d’àmbit estatal d’acord amb les bases següents:
Primera. Objecte i normativa aplicable
1.1. Es convoca el concurs de trasllats, d’acord amb les especificacions que se citen en la present resolució, per a la provisió de llocs de treball en l’àmbit territorial de gestió de la Generalitat Valenciana, entre el personal funcionari de carrera i en pràctiques pertanyent als cossos següents:

	Catedràtics d’Ensenyança Secundària
	511

	Professors d’Ensenyança Secundària
	590

	Professors especialistes en sectors singulars de Formació Professional
	598

	Professors tècnics de Formació Professional
	591

	Catedràtics d’escoles oficials d’idiomes
	512

	Professors d’escoles oficials d’idiomes
	592

	Catedràtics de Música i Arts Escèniques
	593

	Professors de Música i Arts Escèniques
	594

	Catedràtics d’Arts Plàstiques i Disseny
	513

	Professors d’Arts Plàstiques i Disseny
	595

	Mestres de taller d’Arts Plàstiques i Disseny
	596



1.2. Este procediment es regirà per:
a) Llei orgànica 2/2006, de 3 de maig, d’educació.
b) Llei orgànica 3/2022, de 31 de març, d’ordenació i integració de la Formació Professional.
c) Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut Bàsic de l’Empleat Públic.
d) Llei 39/2015, d’1 d’octubre, del procediment administratiu comú de les administracions públiques.
e) Llei 40/2015, d’1 d’octubre, de règim jurídic del sector públic.
f) Reial decret 276/2007, de 23 de febrer, pel qual s’aprova el Reglament d’ingrés, accessos i adquisició de noves especialitats en els cossos docents.
g) Reial decret 1364/2010, de 29 d’octubre, pel qual es regula el concurs de trasllats d’àmbit estatal entre personal funcionari dels cossos docents previstos en la LOE i altres procediments de provisió de places.
h) Reial decret 1834/2008, de 8 de novembre. Establix les especialitats dels cossos docents d’ensenyança secundària.
i) Reial decret 286/2023, de 18 d’abril, pel qual es regula l’assignació de matèries en ESO i Batxillerat a les especialitats de diferents cossos docents.
j) Orde EFD/1041/2026, de 30 de setembre, per la qual s’establixen les normes procedimentals del concurs de trasllats d’àmbit estatal 2026/2027.
k) Llei 4/2021, de 16 d’abril, de la Generalitat, de la funció pública valenciana.
l) Llei 1/2024, de 27 de juny, de la Generalitat, per la qual es regula la llibertat educativa.
Segona. Places oferides i determinació d’estes
2.1. S’oferiran les places o els llocs vacants que es determinen, entre els quals s’inclouran, almenys, els que es produïsquen fins al 31 de desembre de 2026, així com aquells que resulten de la resolució del mateix procediment de cada cos docent, sempre que, en qualsevol dels casos, la continuïtat del seu funcionament estiga prevista en la planificació educativa, i depenent dels criteris d’estabilitat del professorat en un mateix centre que s’establisquen.
Estes places o llocs oferits es podran incrementar amb les que resulten, en l’àmbit de gestió de la Conselleria d’Educació, Cultura i Universitats, de la resolució dels concursos convocats pels departaments d’educació de les administracions educatives de les comunitats autònomes, sempre que el seu funcionament estiga previst en la planificació educativa.
2.2. De conformitat amb l’Orde EFD/1041/2026, de 30 de setembre, per la qual s’establixen les normes procedimentals aplicables als concursos de trasllats d’àmbit estatal que s’han de convocar durant este curs escolar, la determinació de les vacants provisionals es realitzarà abans de la resolució de l’adjudicació provisional, i la de les definitives abans de la resolució de l’adjudicació definitiva, i les dos es publicaran en la pàgina web de la Conselleria d’Educació, Cultura i Universitats.
2.3. No s’adjudicaran de manera forçosa les vacants o resultes dels centres penitenciaris, dels centres de reeducació, dels centres docents de caràcter singular, dels centres d’Educació Especial, dels centres de Formació de Persones Adultes i les que tinguen caràcter itinerant, així com les places d’Àmbit i de Cultura Clàssica, per la qual cosa el personal funcionari que vullga accedir a estes vacants haurà de sol·licitar expressament el tipus de lloc o el centre al qual estiguen adscrites.
2.4. El personal funcionari de carrera del cos de professors d’Ensenyança Secundària, del cos, a extingir, de professors tècnics de Formació Professional i del cos de professors especialistes en sectors singulars de Formació Professional, que siga titular d’aquelles especialitats establides en la disposició addicional quinta de la Llei orgànica 3/2022, de 31 de març, d’ordenació i integració de la Formació Professional, podrà participar de manera conjunta en el present procediment de provisió de llocs, i podrà exercir la seua mobilitat a aquelles places vacants de l’especialitat o especialitats de les quals siga titular que oferisca la Conselleria d’Educació, Cultura i Universitats.
Les resultes del professorat pertanyent al cos de professors tècnics de Formació Professional es consideraran pertanyents a l’especialitat de la plaça adjudicada al participant que deixa la resulta.
2.5. Els llocs catalogats com d’especial dificultat es valoraran amb una puntuació específica, conforme al que preveu el barem vigent. Es consideraran inclosos, de manera expressa i exclusivament respecte al curs 2024/2025, aquells llocs pertanyents a centres educatius situats en municipis més greument afectats per la DANA ocorreguda el 29 d’octubre de 2024, d’acord amb la relació de municipis i centres publicada en la pàgina web de la Conselleria d’Educació, Cultura i Universitats.
Tercera. Cossos de catedràtics i professors d’Ensenyança Secundària
3.1. El professorat pertanyent als cossos de catedràtics i de professors d’Ensenyança Secundària, a l’empara del Reial decret 286/2023, de 18 d’abril, pel qual es regula l’assignació de matèries en Educació Secundària Obligatòria i en Batxillerat a les especialitats de diferents cossos de funcionaris docents, i es modifiquen diverses normes relatives al professorat d’ensenyances no universitàries, podrà sol·licitar les places següents:
a) Places corresponents a les especialitats de les quals siguen titulars, per als centres i per als tipus de places que es publicaran en la pàgina web de la Conselleria d’Educació, Cultura i Universitats com a annex II i annex VII-a-1 d’esta resolució, respectivament.
b) Places de Cultura Clàssica. Tenen esta denominació aquelles places als titulars de les quals se’ls conferix l’atribució docent corresponent a les especialitats de Llatí i Grec, a l’empara del que disposen els annexos I i III del Reial decret 286/2023. Només podrà sol·licitar estes places el professorat que tinga l’atribució docent referida. Estes places apareixeran convenientment diferenciades en la plantilla del centre i podran ser sol·licitades, indistintament, pel personal catedràtic i pel professorat d’Ensenyança Secundària titular d’alguna de les dos especialitats esmentades. El professorat que accedisca a estes places estarà obligat a impartir tant les matèries atribuïdes a l’especialitat de Grec com les atribuïdes a l’especialitat de Llatí.
c) Places de centres de Formació de Persones Adultes. Estes places es publicaran com a annex VII-a-2 en la pàgina web de la Conselleria d’Educació, Cultura i Universitats. Podran sol·licitar-les indistintament el personal funcionari dels cossos de catedràtics i de professors d’Ensenyança Secundària que siga titular d’alguna de les especialitats d’origen que s’indiquen per a cada plaça.
Les places en què s’impartixen els àmbits de l’educació bàsica de les persones adultes, regulats en el Decret 77/2025, de 27 de maig, del Consell, són les següents, amb les seues especialitats d’origen:
c.1) Informàtica. Especialitats d’origen:
· Informàtica
c.2) FPA: Científic/Tecnològic. Especialitats d’origen:
· Matemàtiques.
· Física i Química.
· Biologia i Geologia.
· Tecnologia.
c.3) FPA: Ciències Socials. Especialitats d’origen:
· Filosofia.
· Geografia i Història.
c.4) FPA: Comunicació (Anglés). Especialitat d’origen:
· Anglés.
c.5) FPA: Comunicació (Valencià). Especialitat d’origen:
· Llengua i Literatura Valenciana.

c.6) FPA: Comunicació (Valencià/Anglés). Especialitats d’origen:
· Llengua Castellana i Literatura;
· Processos i Mitjans de Comunicació;
· Llengua i Literatura Valenciana;
· Anglés.
Per a optar a les places de FPA Comunicació (Valencià/Anglés), a més del requisit lingüístic de valencià establit en la base 3.2, el professorat l’especialitat d’origen del qual no siga Anglés haurà d’acreditar algun dels títols o certificats següents:
a) Llicenciatura en Filologia Anglesa, o haver superat tres cursos complets d’esta llicenciatura.
b) Certificat de nivell C1 d’anglés d’una escola oficial d’idiomes, o títol estranger equivalent convalidat pel Ministeri d’Educació.
c) Diplomatura en Anglés per les escoles universitàries d’idiomes (traductors i intèrprets).
d) Haver superat els cursos d’especialització en anglés convocats pel Ministeri d’Educació o pels òrgans competents de les comunitats autònomes.
d) Llocs de treball d’Àmbit. Tenen esta denominació aquelles places que es publicaran en la pàgina web de la Conselleria d’Educació, Cultura i Universitats com a annex VII-a-1, que poden ser sol·licitades indistintament pel personal catedràtic i pel professorat d’Ensenyança Secundària titular d’alguna de les especialitats d’origen que s’indiquen a continuació:
d.1) Àmbit cientificotecnològic. Especialitats d’origen:
· Matemàtiques.
· Física i Química.
· Biologia i Geologia.
· Tecnologia.
d.2) Àmbit social. Especialitats d’origen:
· Filosofia.
· Geografia i Història.
d.3) Àmbit de comunicació. Especialitats d’origen:
· Llengua Castellana i Literatura
· Llengua i Literatura Valenciana
· Llengua estrangera (anglés)
3.2. Per a sol·licitar llocs de treball de les especialitats d’estos cossos, de conformitat amb el que establix l’article 17 de la Llei 1/2024, per la qual es regula la llibertat educativa, el professorat que impartisca docència en Educació Infantil, Educació Primària, Educació Secundària Obligatòria, Batxillerat i Educació de Persones Adultes haurà d’acreditar un nivell de coneixement C1 de valencià, d’acord amb el Marc europeu comú de referència per a les llengües, per a poder vehicular àrees, matèries, àmbits i mòduls no lingüístics en esta llengua. En la resta de les ensenyances, per al professorat, i per a la resta dels cossos docents, els coneixements de valencià no seran un requisit i es tindran únicament en compte com a mèrit. El requisit de C1 de valencià queda exceptuat per a:
a) El personal que tinga el Certificat de Capacitació per a l’Ensenyament en Valencià, el Diploma de Mestre de Valencià o certificat de nivell C2 de coneixements de valencià de la JQCV o equivalent (annex II de l’Orde 7/2017), expedit i registrat en data igual o anterior a la data de finalització del termini de sol·licituds.
b) El personal que concursa en l’especialitat de Llengua i Literatura Valenciana.
L’exigència del requisit lingüístic de valencià serà necessària exclusivament en les especialitats següents:


	Alemany
Biologia i Geologia
Cultura Clàssica
Dibuix
Economia
Educació Física
Filosofia
FPA Ciències Socials
FPA Científic/Tecnològic
FPA Comunicació (Anglés)
FPA Comunicació (Valencià)
FPA Comunicació (Valencià/Anglés)
Francés
Física i Química
	Geografia i Història
Grec
Informàtica
Anglés
Italià
Llatí
Llengua Castellana i Literatura
Llengua i Literatura Valenciana
Matemàtiques
Música
Orientació Educativa
Tecnologia
Àmbit Cientificotecnològic
Àmbit Social
Àmbit de Comunicació



3.3. Per a acreditar la possessió del certificat de nivell C1 de coneixements de valencià de la JQCV o equivalents, este haurà d’estar inscrit en el registre de la Junta Qualificadora de Coneixements de Valencià en data igual o anterior a la data de finalització de la inscripció en este procediment, de conformitat amb el que establix l’article 17 de la Llei 1/2024, de 27 de juny, de la Generalitat, per la qual es regula el registre de titulacions per als procediments de provisió de llocs del personal docent no universitari de la Comunitat Valenciana.
3.4. El personal funcionari docent de carrera pertanyent a l’àmbit de gestió de la Generalitat de les especialitats indicades en la base 3.2 d’esta resolució, que no reunisca el requisit lingüístic, podrà romandre en la seua destinació definitiva, si en tinguera, i el seu dret a la mobilitat quedarà circumscrit a llocs de centres docents públics de localitats de predomini lingüístic castellà.
El personal funcionari d’altres administracions educatives que no reunisca el requisit lingüístic no podrà obtindre destinació en l’àmbit de gestió de la Generalitat.
Quarta. Cossos de professors tècnics de Formació Professional, de professors especialistes en sectors singulars de Formació Professional, de catedràtics i professors d’escoles oficials d’idiomes, catedràtics i professors de Música i Arts Escèniques, catedràtics i professors d’Arts Plàstiques i Disseny, mestres de taller d’Arts Plàstiques i Disseny, i de professors especialistes en sectors singulars de Formació Professional.
4.1. El professorat pertanyent al cos de professors tècnics de Formació Professional podrà sol·licitar les places corresponents a les especialitats de les quals siga titular, per als centres i tipus de places que es publicaran en la pàgina web de la Conselleria d’Educació, Cultura i Universitats com a annex II i annex VII-b, respectivament.
4.2. El professorat pertanyent als cossos de catedràtics i professors d’escoles oficials d’idiomes, d’acord amb les especialitats de les quals siga titular, podrà sol·licitar les places dels centres i de les especialitats que es publicaran en la pàgina web de la Conselleria d’Educació, Cultura i Universitats com a annex III i annex VII-c.
4.3. El professorat pertanyent als cossos de catedràtics i de professors de Música i Arts Escèniques, d’acord amb les especialitats de les quals siga titular, podrà sol·licitar les places dels centres i de les especialitats que es publicaran en la pàgina web de la Conselleria d’Educació, Cultura i Universitats com a annex IV, VII-d i VII-e, respectivament.
4.4. El professorat pertanyent als cossos de catedràtics i de professors d’Arts Plàstiques i Disseny, d’acord amb les especialitats de les quals siga titular, podrà sol·licitar les places dels centres i per a les especialitats que es publicaran en la pàgina web de la Conselleria d’Educació, Cultura i Universitats com a annex V i annex VII-f.
4.5. El professorat pertanyent al cos de mestres de taller d’Arts Plàstiques i Disseny, d’acord amb les especialitats de les quals siga titular, podrà sol·licitar les places dels centres i per a les especialitats que es publicaran en la pàgina web de la Conselleria d’Educació, Cultura i Universitats com a annex V i annex VII-g.
4.6. El professorat pertanyent al cos de professors especialistes en sectors singulars de Formació Professional podrà sol·licitar les places corresponents a les especialitats de les quals siga titular, per als centres i tipus de places que es publicaran en la pàgina web de la Conselleria d’Educació, Cultura i Universitats com a annex II i annex VII-h, respectivament.
Quinta. Participació voluntària
5.1. Podrà participar voluntàriament, sol·licitant les places oferides en esta convocatòria, el personal funcionari de carrera que depenga de l’àmbit de gestió de la Conselleria d’Educació, Cultura i Universitats que es trobe en alguna de les situacions següents:
a) En situació de servici actiu o de servicis especials, declarada des de centres que depenguen de la Generalitat Valenciana, amb destinació definitiva en centres que depenguen d’esta, sempre que, de conformitat amb la disposició addicional sexta, apartat 6, de la Llei orgànica 2/2006, de 3 de maig, d’educació, en finalitzar este curs escolar hagen transcorregut, almenys, dos anys des de la presa de possessió de l’última destinació que exercisquen amb caràcter definitiu.
b) En situació d’excedència voluntària, en els seus diferents tipus, declarada des de centres que depenguen de la Generalitat Valenciana. Si es tractara del supòsit d’excedència voluntària per interés particular previst en l’article 147 de la Llei 4/2021, de 16 d’abril, de la Generalitat, de la funció pública valenciana, només podran participar si en finalitzar este curs escolar han transcorregut dos anys des que van passar a esta situació.
c) En situació de suspensió de funcions, declarada des de centres que depenguen de la Generalitat Valenciana, sempre que en finalitzar este curs escolar haja conclòs el temps de duració de la sanció disciplinària de suspensió i hagen transcorregut, almenys, dos anys des de la presa de possessió de l’última destinació definitiva.
5.2. Als efectes previstos en l’apartat anterior, es considerarà com a data de finalització del curs escolar el 31 d’agost de 2027.
5.3. Les persones participants voluntàries també podran incloure en la sol·licitud places corresponents a les convocatòries realitzades per la resta d’administracions educatives, en els termes establits en les convocatòries respectives.
5.4. Les persones que desitgen exercir un dret preferent per a l’obtenció de destinació hauran d’ajustar-se al que determina la base sèptima d’esta resolució.
5.5. El personal funcionari docent dependent d’altres administracions educatives podrà sol·licitar places corresponents a esta convocatòria, sempre que complisca els requisits i les condicions que s’establixen. Este personal haurà d’haver obtingut la destinació definitiva en l’àmbit de gestió de l’Administració educativa a la qual se circumscrivia la convocatòria per la qual va ser seleccionat, excepte que no s’hi establira l’exigència d’este requisit perquè no s’havia produït el traspàs de competències en matèria d’ensenyança no universitària.
Estes persones participants hauran de dirigir la instància de participació a l’òrgan que es determine en la convocatòria que realitze l’Administració educativa de la qual depenga el seu centre de destinació.
Sexta. Participació obligatòria
6.1. Està obligat a participar en el present procediment, de conformitat amb el que disposa l’article 12 del Reial decret 1364/2010, el personal funcionari docent que depenga de l’àmbit de gestió de la Generalitat Valenciana que es trobe en alguna de les situacions següents:
a) El personal funcionari que, procedent de la situació d’excedència o suspensió de funcions amb pèrdua de la destinació definitiva, haja reingressat al servici actiu i obtingut, per raó d’este reingrés, una destinació amb caràcter provisional en un centre que depenga de la Generalitat Valenciana, abans de la data de publicació d’esta convocatòria.
Al personal funcionari inclòs en el paràgraf anterior, en el supòsit que no participe en la present convocatòria, o si, encara que hi haja participat, no haja sol·licitat un nombre suficient de llocs, se li adjudicarà d’ofici una destinació definitiva en places que puga ocupar, segons les especialitats de les quals siga titular, en un centre que depenga de la Generalitat Valenciana.
En el supòsit que no se li adjudique una destinació definitiva, romandrà en situació de destinació provisional en un centre que depenga de la Generalitat Valenciana.
b) El personal funcionari que es trobe en la situació d’excedència forçosa o de suspensió de funcions amb pèrdua de la destinació definitiva i que, una vegada complida la sanció, no haja obtingut un reingrés provisional i haja sigut declarat en estes situacions des d’un centre que depenga de la Generalitat Valenciana.
En el cas que no sol·licite un nombre suficient de places, se li adjudicarà d’ofici una destinació definitiva en llocs que puga ocupar, segons les especialitats de les quals siga titular, en un centre que depenga de la Generalitat Valenciana.
En el supòsit que no participe en este procediment, quedarà en la situació d’excedència voluntària per interés particular prevista en l’article 147 de la Llei 4/2021, de 16 d’abril, de la Generalitat, de la funció pública valenciana.
c) El personal funcionari que, havent estat adscrit a places en l’exterior, s’haja reincorporat a un lloc de l’àmbit de gestió de la Generalitat Valenciana en el curs 2026/2027 o que, havent-se reincorporat en cursos anteriors, encara no haja obtingut una destinació definitiva.
Les persones que desitgen exercir el dret preferent a la localitat al qual es referixen els articles 10.6 i 14.4 del Reial decret 1138/2002, de 31 d’octubre, hauran de sol·licitar, de conformitat amb el que establix la base sèptima de la present convocatòria, totes les places a les quals puguen optar en virtut de les especialitats de les quals siguen titulars corresponents als centres de la localitat en què van tindre la seua última destinació definitiva.
Al professorat que hauria d’haver participat i no ho haja fet se li adjudicarà d’ofici una destinació definitiva en llocs als quals puga optar per les especialitats de les quals siga titular.
En el supòsit que este professorat no obtinga destinació, quedarà en situació de destinació provisional en un centre que depenga de la Generalitat Valenciana.
d) El personal funcionari que haja perdut la destinació definitiva:
· en compliment de sentència;
· en compliment de resolució de recurs;
· per haver-se-li suprimit o modificat expressament el lloc que exercia amb caràcter definitiu, inclòs el personal funcionari al qual s’haja suprimit la primera destinació definitiva abans d’haver transcorregut dos anys des de la presa de possessió d’esta.
Este professorat podrà exercir el dret preferent en les condicions que regula la base sèptima d’esta resolució.
Al professorat que hauria d’haver participat i no ho haja fet, o que sí que ho haja fet i no haja exercit el dret preferent al qual es referix el paràgraf anterior i d’això es derive la falta d’obtenció de destinació definitiva, se li adjudicaran d’ofici llocs als quals puga optar per les especialitats de les quals siga titular.
En el supòsit que este personal no obtinga una destinació, quedarà en situació de destinació provisional en un centre dependent de la Generalitat Valenciana.
Per a esta convocatòria, només tindran caràcter de places suprimides les corresponents a la supressió de centres, sempre que esta no haja donat lloc a la creació d’un altre centre, a la supressió d’ensenyances la impartició de les quals s’haja extingit en el centre sense que hagen sigut substituïdes per altres d’equivalents o anàlogues i a la supressió de llocs de treball que, per resolució expressa, comporte la pèrdua de la destinació definitiva que s’exercia.
e) El personal funcionari que, amb pèrdua de la plaça docent que exercia amb caràcter definitiu, haja passat a prestar servicis en altres llocs de l’Administració pública i mantinga la situació de servici actiu en el seu cos docent, sempre que haja cessat i obtingut una destinació docent provisional en centres dependents de la Generalitat Valenciana.
Este professorat podrà exercir el dret preferent en les condicions que regula la base octava d’esta resolució.
Al professorat que hauria d’haver participat i no ho haja fet, o que sí que ho haja fet i no haja exercit el dret preferent al qual es referix el paràgraf anterior, i d’això es derive la falta d’obtenció de destinació definitiva, se li adjudicaran d’ofici llocs als quals puga optar per les especialitats de les quals siga titular.
En el supòsit que este professorat no obtinga una destinació, quedarà en situació de destinació provisional en un centre que depenga de la Generalitat Valenciana.
f) El personal funcionari amb destinació provisional que durant el curs 2026/2027 estiga prestant servicis en centres dependents de la Generalitat Valenciana o en comissió de servicis en una altra Administració educativa i no haja obtingut mai destinació definitiva.
Al professorat inclòs en este apartat que no participe en el concurs, o que, en cas de participar, no sol·licite un nombre suficient de places, se li adjudicarà d’ofici una destinació definitiva en llocs als quals puga optar per les especialitats de les quals siga titular en centres que depenguen de la Generalitat Valenciana.
En el supòsit que este professorat no obtinga una destinació definitiva, quedarà en situació de destinació provisional en un centre que depenga de la Generalitat Valenciana.
g) Les persones aspirants seleccionades en els procediments selectius convocats per la Conselleria d’Educació, Cultura i Universitats que durant el curs escolar 2026/2027 estiguen realitzant la fase de pràctiques.
De conformitat amb l’article 13 del Reial decret 1364/2010, de 29 d’octubre, este professorat està obligat a obtindre la seua primera destinació definitiva en centres que depenguen de l’àmbit de gestió de la Generalitat Valenciana i per l’especialitat per la qual haja sigut seleccionat. A este efecte, haurà de sol·licitar una destinació en estos centres.
Al professorat en pràctiques que hauria d’haver participat i no ho haja fet, o que sí que haja participat però no haja sol·licitat un nombre suficient de places, se li adjudicarà d’ofici una destinació definitiva en places corresponents a l’especialitat per la qual participe o hauria d’haver participat en centres de l’àmbit de gestió de la Generalitat Valenciana.
El professorat en pràctiques participarà sense puntuació, i l’adjudicació de destinació es realitzarà segons el seu orde en el procediment selectiu.
En el supòsit que este personal no obtinga una destinació definitiva, quedarà en situació de destinació provisional per l’especialitat en què li va correspondre prestar servicis en el curs escolar 2026/2027 com a personal funcionari en pràctiques. La destinació que li puga correspondre estarà condicionada, en tot cas, a la superació de la fase de pràctiques i al nomenament com a funcionari o funcionària de carrera, d’acord amb el que disposa l’article 13.2 del Reial decret 1364/2010.
6.2. Queda exceptuat de l’obligatorietat de concursar el professorat que estiga en alguna de les situacions següents:
a) El personal funcionari del cos de mestres que haja accedit al cos de professors d’Ensenyança Secundària a través del procediment d’accés a cossos docents de subgrup superior i es trobe prestant servicis en la mateixa especialitat amb caràcter definitiu, en primer i segon curs de l’Educació Secundària Obligatòria, en l’àmbit de gestió de la Conselleria d’Educació, Cultura i Universitats.
b) El personal funcionari del cos de professors tècnics de Formació Professional que, en virtut del que establixen les disposicions transitòries segona i quinta del Reial decret 1635/1995, de 6 d’octubre, i la disposició transitòria tercera del Reial decret 777/1998, de 30 d’abril, a l’entrada en vigor de la Llei orgànica 2/2006, de 3 de maig, d’educació, modificada per la Llei orgànica 3/2020, de 29 de desembre, tinguera una destinació definitiva en places o llocs corresponents a especialitats del cos de professors d’Ensenyança Secundària, en el supòsit que, a través dels procediments selectius d’accés convocats per les diferents administracions educatives, accedira al cos esmentat, podrà romandre en la mateixa destinació, sempre que l’especialitat d’accés es corresponga amb la de la plaça o lloc que exercix amb caràcter definitiu.
El professorat al qual es referixen els subapartats anteriors podrà ser confirmat en les destinacions que estiga ocupant una vegada que, aprovat l’expedient dels procediments selectius, siguen nomenades com a personal funcionari de carrera les persones aspirants seleccionades en estos procediments selectius, sempre que, mitjançant una resolució i atenent criteris de planificació educativa, així ho determine la Direcció General de Personal Docent de la Conselleria d’Educació, Cultura i Universitats. Les opcions a què al·ludixen els subapartats anteriors hauran de ser manifestades mitjançant un escrit ajustat al model que es publicarà en la pàgina web de la Conselleria d’Educació, Cultura i Universitats, dirigit a la Direcció General de Personal Docent d’esta Conselleria dins del termini de presentació d’instàncies establit en esta convocatòria.
6.3. El personal participant al qual al·ludix l’apartat 6.1 d’esta base, per al supòsit que siga adjudicat d’ofici, haurà de consignar la prelació de províncies, la prelació d’especialitats i la prelació del nivell de vernacle relativa a les places.
L’adjudicació d’ofici es realitzarà segons l’orde en què apareixen els centres en l’annex corresponent que es publicarà en la pàgina web de la Conselleria d’Educació, Cultura i Universitats, i segons l’orde de preferència consignat quant a les províncies, les especialitats i el nivell de vernacle relatiu a les places.
En cap cas s’adjudicaran amb caràcter forçós les places dels centres penitenciaris, dels centres de reeducació, dels centres docents de caràcter singular, dels centres d’Educació Especial, dels centres de Formació de Persones Adultes i les que tinguen caràcter itinerant, així com les places d’Àmbit i de Cultura Clàssica.
6.4. Les persones participants a les quals s’al·ludix en l’apartat 6.1 d’esta base, a excepció dels supòsits f i g, també podran incloure en la sol·licitud places corresponents a les convocatòries realitzades per altres administracions educatives en els termes que establisquen estes, sempre que hagen obtingut la primera destinació definitiva en l’àmbit de gestió de la Conselleria d’Educació, Cultura i Universitats, a excepció d’aquelles a les quals la convocatòria per la qual van ingressar no els exigisca el compliment d’este requisit.
6.5. En tot cas, no serà procedent l’adjudicació d’ofici quan les persones participants hagen obtingut destinació en concursos o en procediments de provisió de llocs no compresos en l’àmbit del Reial decret 1364/2010, de 29 d’octubre.
6.6. Les persones que vullguen exercir un dret preferent per a l’obtenció de destinació hauran d’ajustar-se al que determina la base sèptima d’esta resolució.
Sèptima. Drets preferents
7.1. El personal funcionari de carrera que es trobe en algun dels supòsits previstos en els articles 16 i 17 del Reial decret 1364/2010, de 29 d’octubre, podrà acollir-se al dret preferent que es regula en estos preceptes, ho farà constar en la seua sol·licitud de participació i indicarà la causa en què fonamenta la seua petició.
7.2. Dret preferent a centre.
Si hi ha una vacant en el cos docent pel qual es participa, tindrà dret preferent per a obtindre un nou lloc en el mateix centre on tinga o haja tingut destinació definitiva el personal docent que es trobe en algun dels supòsits que s’indiquen a continuació i complisca les condicions que s’establixen, i per l’orde de prelació següent:
1) Per supressió de la plaça o del lloc que exercia amb caràcter definitiu en un centre, fins que obtinga una altra destinació definitiva, sempre que posseïsca els requisits exigits per a ocupar-la.
2) Per modificació de la plaça o del lloc que exercia amb caràcter definitiu en el centre fins que obtinga una altra destinació definitiva, sempre que posseïsca els requisits exigits per a ocupar-la.
3) Per desplaçament dels seus centres per insuficiència total d’horari, en les mateixes condicions que les persones titulars dels llocs suprimits. Es considerarà desplaçat de la seua plaça per insuficiència total d’horari el personal funcionari que, durant tres cursos acadèmics continuats, inclòs este curs, haja impartit tot el seu horari en un centre diferent d’aquell on té la destinació definitiva o en àrees, matèries o mòduls no atribuïts a les seues especialitats.
4) Per al professorat dels cossos de catedràtics i de professors d’Ensenyança Secundària, professors tècnics de Formació Professional i professors especialistes en sectors singulars de Formació Professional, per adquisició de noves especialitats, a l’empara del Reial decret 850/1993, de 4 de juny; del Reial decret 334/2004, de 27 de febrer, i del Reial decret 276/2007, de 23 de febrer, per a obtindre un lloc de la nova especialitat adquirida, en el centre on tinguen la destinació definitiva. Una vegada obtingut el nou lloc, només es podrà exercir este dret per l’adquisició d’una altra nova especialitat.
Només tindran caràcter de places expressament suprimides les corresponents a la supressió de centres, sempre que esta supressió no haja donat lloc a la creació d’un altre centre, les corresponents a la supressió d’ensenyances la impartició de les quals s’haja extingit en el centre sense que hagen sigut substituïdes per altres d’equivalents o anàlogues i les corresponents a la supressió de llocs de treball que, expressament mitjançant resolució, comporte la pèrdua de la destinació definitiva que s’exercia.
Queda exclòs de la participació en esta modalitat el professorat que, amb posterioritat a la pèrdua del lloc de treball, haja obtingut destinació definitiva per qualsevol dels sistemes de provisió establits.
Quan concórreguen dos o més participants en els quals es donen les circumstàncies assenyalades en cada un dels subapartats anteriors, s’adjudicarà la plaça a qui tinga més puntuació en l’aplicació del barem de mèrits. En el supòsit que es produïsquen empats en les puntuacions totals entre dos o més participants que exercisquen el dret preferent, s’utilitzarà com a primer criteri de desempat el major temps de servicis efectius com a personal funcionari de carrera en el centre i, si és necessari, els altres criteris previstos en el barem de mèrits en l’orde en què hi apareixen.
El personal docent que, en els supòsits indicats, desitge exercir el dret preferent a centre haurà d’indicar en la sol·licitud telemàtica de participació, en l’apartat que conté l’epígraf «dret preferent a centre», el supòsit pel qual l’exercix i el codi del centre que corresponga, tenint en compte que consignarà totes o alguna de les especialitats de les quals siga titular i les prioritzarà. Igualment, en el moment de la petició telemàtica podrà incloure a continuació, en l’apartat corresponent, altres peticions a places d’altres centres a les quals puga optar en virtut de les especialitats de les quals siga titular, si desitja concursar fora del dret preferent.
Este dret preferent implica una prelació per a obtindre destinació davant de les persones que exercisquen el dret preferent a localitat o zona.
La consignació incorrecta d’estes dades, per error o omissió, comportarà l’anul·lació d’este dret preferent.
7.3. Dret preferent a localitat o zona.
Tindrà este dret preferent, quan hi haja una vacant, el personal funcionari de carrera que es trobe en algun dels supòsits que s’indiquen, i per l’orde de prelació en què es relacionen:
1) Per supressió o modificació de la plaça o del lloc de treball que exercia amb caràcter definitiu en un centre podrà exercir dret preferent per a obtindre una altra plaça o lloc en un altre centre de la mateixa localitat on s’ubique el centre en què se li va suprimir la plaça o el lloc o, si és el cas, en un altre de la seua zona, fins que obtinga una altra destinació definitiva.
Només tindran caràcter de places expressament suprimides les corresponents a la supressió de centres, sempre que esta supressió no haja donat lloc a la creació d’un altre centre, les corresponents a la supressió d’ensenyances la impartició de les quals s’haja extingit en el centre sense que hagen sigut substituïdes per altres d’equivalents o anàlogues i les corresponents a la supressió de llocs de treball que, expressament mitjançant resolució, comporte la pèrdua de la destinació definitiva que s’exercia.
2) Per desplaçament del seu centre per insuficiència total d’horari, en les mateixes condicions que les persones titulars dels llocs suprimits. Es considerarà desplaçat de la seua plaça per insuficiència total d’horari el personal funcionari que, durant tres cursos acadèmics continuats, inclòs este curs, haja impartit tot el seu horari en un centre diferent d’aquell on té la seua destinació definitiva o en àrees, matèries o mòduls no atribuïts a la seua especialitat.
3) Per haver passat a exercir un altre lloc en l’Administració pública, amb pèrdua de la plaça docent que exercia amb caràcter definitiu, i sempre que haja cessat en l’últim lloc.
4) Per haver perdut la plaça o el lloc de treball que exercia amb caràcter definitiu, després de la concessió de la situació d’excedència voluntària per a atendre familiars i fills, prevista en l’article 153 de la Llei 4/2021, de 16 d’abril, de la Generalitat, de la funció pública valenciana, per haver transcorregut el període de tres anys de reserva del lloc al qual té dret, i desitge reingressar al servici actiu o si hi ha reingressat amb caràcter provisional.
5) Per reincorporació a la docència a Espanya, de conformitat amb els articles 10.6 i 14.4 del Reial decret 1138/2002, de 31 d’octubre, pel qual es regula l’Administració del Ministeri d’Educació en l’exterior, pel fet que haja finalitzat l’adscripció en llocs o places en l’exterior, o per alguna altra de les causes legalment establides.
6) Per raó de l’execució d’una sentència o de la resolució d’un recurs administratiu.
7) Aquelles persones que, després d’haver sigut declarades jubilades per incapacitat permanent, hagen sigut rehabilitades per al servici actiu.
D’acord amb el que disposa l’article 12.c del Reial decret 1364/2010, de 29 d’octubre, el professorat que vullga usar este dret preferent fins que aconseguisca la corresponent destinació definitiva haurà de participar en totes les convocatòries que, a este efecte, realitze la Conselleria d’Educació, Cultura i Universitats. Haurà de sol·licitar totes les places de totes les especialitats de les quals siga titular. Si no participa, es considerarà que ha decaigut en el seu dret preferent.
Quan concórreguen dos o més participants en els quals es donen les circumstàncies assenyalades en cada un dels subapartats anteriors, s’adjudicarà la plaça a qui tinga més puntuació en l’aplicació del barem de mèrits. En el supòsit que es produïsquen empats en el total de les puntuacions, estos es resoldran atenent successivament la major puntuació en cada un dels apartats del barem, conforme a l’orde en què hi apareixen. Si persistix l’empat, s’atendrà la puntuació obtinguda en els diferents subapartats en l’orde, igualment, en què apareixen en el barem. En els dos casos, la puntuació que es prenga en consideració en cada apartat no podrà excedir la puntuació màxima establida per a cada un d’estos en el barem ni, en el supòsit dels subapartats, la que corresponga com a màxim a l’apartat en què estiguen inclosos. Quan, en aplicar estos criteris, algun o alguns dels subapartats arriben a la màxima puntuació atorgada a l’apartat al qual pertanyen, no es prendran en consideració les puntuacions de la resta de subapartats. Si resulta necessari, s’utilitzarà successivament com a criteri de desempat l’any en què es va convocar el procediment selectiu a través del qual es va ingressar en el cos respectiu i la puntuació per la qual va resultar seleccionat. En este sentit, quan la puntuació del procés selectiu corresponga a un rang de valors que no oscil·le entre zero i deu, esta puntuació serà ponderada a un rang de valors que oscil·le entre zero i deu.
Les persones participants que, en els supòsits indicats en l’apartat anterior, desitgen exercir el dret preferent, hauran de fer-ho obligatòriament per a la localitat de la qual els prové este dret i, opcionalment, en qualsevol altra o altres localitats de la zona.
Perquè este dret preferent tinga efectivitat, les persones sol·licitants estan obligades a consignar en la sol·licitud telemàtica de participació, en l’apartat que conté l’epígraf «dret preferent a localitat o zona», el codi de la localitat i el supòsit pel qual s’exercix el dret.
Per a això, s’haurà de consignar, en el lloc corresponent, el codi de la localitat de la qual dimana el dret i, en cas de demanar una altra o altres localitats, també s’haurà de consignar que se sol·licita exercir el dret a zona. A més, s’ompliran, per orde de preferència, totes les especialitats de les quals siga titular. Esta preferència es tindrà en compte a fi de reserva de localitat i especialitat. En el supòsit de sol·licitar reserva de plaça per a llocs que tinguen el requisit d’itinerant, es farà constar en les caselles que a este efecte figuren al costat de les especialitats.
En el supòsit que en la localitat en què s’exercix este dret no hi haja prou places vacants per a totes les persones participants que les sol·liciten, independentment de la puntuació de cada una d’estes, es garantirà una de les places vacants a la persona participant amb dret preferent, que podrà, per tant, obtindre destinació amb preferència sobre una persona participant amb més puntuació. No obstant, sense perjuí del que s’ha indicat anteriorment, garantida la localitat i el tipus de plaça (especialitat/lloc), per a l’adjudicació de centre concret, la persona participant que exercix este dret concorrerà amb la resta de participants del seu mateix cos i especialitat atenent la puntuació atorgada segons el barem de mèrits.
En el moment de les peticions telemàtiques, el dret preferent haurà d’exercir-se necessàriament a la localitat de la qual dimana este i, si és el cas, a una altra o altres localitats de la zona de la qual dimana el dret, per totes les especialitats de les quals siga titular. No obstant, podrà exercir-lo, amb caràcter voluntari, per a aquelles vacants que tinguen la condició d’adjudicació voluntària de la mateixa localitat o localitats.
De la mateixa manera, per a l’obtenció d’un centre concret s’hauran de sol·licitar, per orde de preferència, tots els centres de la localitat de la qual prové el dret i, si és procedent, tots els centres de les localitats que es vullguen de la zona. En el supòsit de sol·licitar localitat, serà destinat en qualsevol centre d’esta en què hi haja una vacant, excepte els centres penitenciaris, centres de reeducació, centres docents de caràcter singular, centres d’Educació Especial, centres de Formació de Persones Adultes i les places que tinguen caràcter itinerant, que no poden ser adjudicats per dret preferent a localitat o zona, per la qual cosa el personal funcionari que vullga accedir a estos centres haurà de sol·licitar-los expressament. En el cas de sol·licitar centres concrets, estos hauran d’anar agrupats per blocs homogenis de localitats. En cas contrari, l’Administració els adscriurà d’ofici a un centre de la localitat. El mateix tractament es donarà en el supòsit que voluntàriament s’haja obtingut reserva de plaça en l’especialitat que tinga la condició d’itinerant.
En el supòsit que s’ometen alguns dels centres de la localitat o localitats de la zona on es vullga exercir el dret preferent, l’Administració omplirà d’ofici els centres restants corresponents a la localitat o localitats de la zona sol·licitada.
El personal funcionari que exercisca este dret també podrà incloure a continuació altres peticions corresponents a places o llocs als quals puga optar per raó de les especialitats de les quals siga titular, si vol concursar fora del dret preferent.
La consignació incorrecta d’estes dades, per error o omissió, comportarà l’anul·lació d’este dret preferent.
Octava. Dret de concurrència
8.1. Es considera dret de concurrència la possibilitat que diversos funcionaris de carrera d’un mateix cos docent amb destinació definitiva condicionen la participació voluntària en el concurs a l’obtenció de destinació en un o més centres d’una província determinada.
8.2. L’exercici d’este dret s’ajustarà a les regles següents:
a) Les persones participants inclouran en les seues peticions centres d’una sola província, que haurà de ser la mateixa per a cada grup de concurrència.
b) El nombre de persones participants en cada grup serà, com a màxim, de quatre.
c) L’adjudicació de destinació estarà determinada per l’aplicació del barem de mèrits.
d) En el supòsit que alguna de les persones participants no puga obtindre una plaça, es consideraran desestimades per esta via les sol·licituds de totes les persones integrants del grup.
8.3. El personal docent que faça ús del dret de concurrència haurà d’omplir en la sol·licitud les dades identificatives del personal funcionari que l’exercix juntament amb la persona sol·licitant, i la província en què exercix este dret. L’omissió o la consignació incorrecta d’estes dades comportarà l’anul·lació de totes les sol·licituds del conjunt de concurrents.
Novena. Sol·licitud de participació. Aportació de mèrits
9.1. Encara que es concurse per més d’una especialitat, les persones participants presentaran una sol·licitud per cada cos pel qual participen. La sol·licitud de participació en este procediment de provisió, així com l’aportació de documentació, es realitzarà exclusivament de manera telemàtica a través de la plataforma OVIDOC (https://ovidoc.edu.gva.es) per qualsevol dels mètodes d’identificació vàlids en esta. Segons el que preveu l’article 14.2, apartat e), de la Llei 39/2015, d’1 d’octubre, del procediment administratiu comú de les administracions públiques, no serà vàlida la presentació de la sol·licitud ni dels documents per mitjans no electrònics.
9.2. L’ús dels mitjans telemàtics per a participar en el procediment comporta el consentiment de la persona sol·licitant al tractament de les seues dades de caràcter personal que siguen necessàries per a la tramitació del procés, d’acord amb la normativa vigent.
9.3. Les dades personals arreplegades mitjançant esta sol·licitud seran tractades de manera confidencial. El fi del tractament és el compliment del que disposa la present convocatòria de concurs de trasllats, en compliment del que disposa l’article 13 del Reglament general de protecció de dades (Reglament (UE) 2016/679 del Parlament Europeu i del Consell, de 27 d’abril de 2016). La responsable del tractament de la informació és la Subsecretaria de la Conselleria d’Educació, Cultura i Universitats.
9.4. A l’hora d’omplir la sol·licitud s’hauran de tindre en compte les instruccions que es publicaran en la pàgina web de la Conselleria d’Educació, Cultura i Universitats (https://ceice.gva.es).
9.5. En la sol·licitud telemàtica de participació totes les persones participants hauran d’indicar la seua opció de valoració de mèrits, excepte les que participen des de la situació de personal funcionari en pràctiques. De la mateixa manera, totes les persones participants hauran d’aportar telemàticament la documentació acreditativa de mèrits i altres documents, segons el que s’establix en els punts 9.6, 9.7 i 9.8 del present procediment.
En referència a la valoració dels servicis prestats com a personal funcionari en els apartats del barem: apartat 4. Exercici de càrrecs directius i altres funcions i apartat 6. Altres mèrits, hauran d’aportar-se els documents acreditatius d’estos servicis i sol·licitar la rebaremació total o parcial.
9.6. El personal funcionari dependent de la Conselleria d’Educació, Cultura i Universitats que va participar en el concurs de trasllats convocat en el curs 2025/2026, que no desitge aportar cap nou mèrit i vullga fer valdre la baremació que va obtindre en allò que coincidisca amb el barem del present procediment, haurà de presentar únicament la documentació corresponent a titulació d’idiomes de l’apartat 3.3 i 5.5 de l’annex III de l’Orde EFD/1041/2026, de 30 de setembre. Així mateix, el personal que participe des de la situació de funcionari en pràctiques no haurà d’aportar cap documentació d’acreditació de mèrits.
9.7. Hauran de presentar la documentació acreditativa dels mèrits, dins del termini de presentació de sol·licituds:
a) El personal funcionari dependent de la Conselleria d’Educació, Cultura i Universitats que haja participat en el concurs de trasllats convocat durant el curs 2025/2026 que, a més de fer valdre, en tot allò que coincidisca amb el barem d’este procediment, la baremació que va obtindre, desitge aportar nous mèrits. Això es manifestarà expressament a través de la pàgina web https://ovidoc.edu.gva.es, en la qual només farà constar els nous mèrits al·legats i aportats, sempre que hagen sigut perfeccionats després de la data de finalització del termini de presentació de sol·licituds del concurs esmentat.
No obstant, en el supòsit que es detecten errors en la baremació realitzada en procediments anteriors, podran ser corregits en qualsevol moment del concurs.
b) El personal funcionari dependent de la Conselleria d’Educació, Cultura i Universitats que haja participat en el concurs de trasllats convocat durant el curs 2025/2026 que no trie l’opció anterior, podrà optar per la nova valoració de tots o de part dels seus mèrits, fet que haurà de manifestar expressament a través de la pàgina web https://ovidoc.edu.gva.es. A estes persones participants se’ls avaluaran de nou els mèrits dels apartats o subapartats que trien quan ompliguen la instància, sempre que presenten de nou la documentació acreditativa d’estos, i es mantindrà la puntuació de la resta en allò que coincidisca amb el barem d’este procediment.
No obstant, en el supòsit que es detecten errors en la baremació realitzada en procediments anteriors, podran ser corregits en qualsevol moment del procediment present.
c) Les persones sol·licitants que no van participar en el concurs esmentat hauran d’aportar tota la documentació justificativa per a la valoració de mèrits a què es fa referència en l’annex III de l’Orde EFD/1041/2026, de 30 de setembre, per la qual s’establixen les normes procedimentals aplicables als concursos de trasllats d’àmbit estatal que s’han de convocar durant este curs escolar, i en l’annex I d’esta resolució, excepte el full de servicis, que serà aportat per l’Administració. Això ho manifestaran expressament a través de la pàgina web https://ovidoc.edu.gva.es.

De conformitat amb les modificacions introduïdes en les normes procedimentals per l’Orde EFD/1041/2026, de 30 de setembre, les persones que van participar en el concurs corresponent al curs 2025-2026 hauran d’aportar novament totes les titulacions que posseïsquen per a la seua valoració en els apartats 3.3 i 5.5 del barem.
9.8. A més de la documentació acreditativa dels mèrits, el personal participant haurà d’aportar els documents relacionats amb els requisits de valencià i de llengua estrangera, si no els tinguera registrats, en els casos següents:
a) Per a poder optar a llocs de l’especialitat FPA Comunicació Valencià/Anglés.
b) Per a acreditar el requisit lingüístic exigit en determinades vacants.
Per cada un dels tipus de document ressenyats i aportats, les persones participants hauran de marcar la casella corresponent en la sol·licitud telemàtica de participació.
9.9. Tots els documents aportats seran remesos conforme al que establix el punt 2 de l’article 14 i l’article 28 de la Llei 39/2015, d’1 d’octubre, del procediment administratiu comú de les administracions públiques, modificada per la Llei orgànica 3/2018, de 5 de desembre. L’aportació es farà a través de mitjans electrònics i no s’hauran de presentar els originals, excepte quan l’Administració ho requerisca específicament. El personal participant es responsabilitzarà de la veracitat dels documents que presente.
Qualsevol dada omesa o consignada erròniament per la persona interessada no podrà ser invocada per esta a fi de futures reclamacions, ni es podran considerar lesionats els seus interessos i drets per este motiu.
Per a l’aportació de mèrits per al punt 6.1 de l’Orde EFD/1041/2026, de 30 de setembre, per la qual s’establixen les normes procedimentals aplicables als concursos de trasllats d’àmbit estatal que s’han de convocar durant este curs escolar, referit al barem de publicacions, no serà necessària la presentació dels exemplars originals corresponents indicats en esta orde, però sí la resta dels documents exigits.
Els mèrits al·legats i no justificats documentalment o els que no continguen les dades assenyalades anteriorment no seran tinguts en compte.
L’Administració podrà requerir les persones interessades en qualsevol moment perquè justifiquen els mèrits sobre els quals es plantegen dubtes o reclamacions.
A fi de simplificar els tràmits administratius que les persones participants es veuen obligades a realitzar en els procediments de provisió, la baremació que els corresponga serà registrada informàticament amb el fi d’evitar-ne la presentació en futures convocatòries.
La participació en el concurs de trasllats convocat a l’empara de la present convocatòria suposa que la persona participant declara que reunix els requisits exigits per a participar i que els documents aportats són verdaders. En cas de falsedat en les dades i/o en la documentació aportada, podrà ser exclosa de la participació en este procediment, amb independència de les responsabilitats que corresponguen.
Dècima. Termini de presentació de sol·licituds i documentació
10.1. El termini per a la presentació de sol·licituds i documentació serà des del dia 5 fins al 26 de novembre de 2026. Durant este termini, podrà desistir-se de la sol·licitud presentada.

Conclòs el termini de presentació de sol·licituds, no es tindrà en compte cap sol·licitud ni cap modificació d’esta, ni documentació referida als mèrits aportats, ni tampoc renúncies a la participació, excepte el que establix la base setzena.
A partir del mes de desembre de 2026 s’obrirà un termini de, almenys, set dies naturals perquè les persones participants sol·liciten, per via telemàtica, les seues peticions.
10.2. Tots els requisits de participació, així com els mèrits assenyalats en l’annex I de la present resolució que al·leguen les persones participants, han de tindre’s complits o reconeguts en la data de finalització del termini de presentació de sol·licituds i mantindre’s fins a la presa de possessió de la nova destinació, amb l’excepció del requisit de permanència de, almenys, dos anys des de la presa de possessió de la destinació definitiva, que per a la participació voluntària haurà de tindre’s en finalitzar el present curs escolar.
10.3. Només es prendran en consideració aquells mèrits que, en la forma indicada en el barem de mèrits, es justifiquen i al·leguen durant el termini de presentació de sol·licituds.
10.4. L’Administració educativa incorporarà d’ofici els mèrits que consten en el registre de Personal Docent, és a dir, el full de servicis i el fet d’haver format part dels tribunals dels procediments selectius convocats en l’àmbit de gestió de la Comunitat Valenciana.
Onzena. Avaluació de mèrits
11.1. La valoració dels mèrits del barem publicat en l’annex I es durà a terme per les unitats de personal de les direccions territorials i de la Direcció General de Personal Docent, i per les comissions de valoració constituïdes a este efecte.
Al professorat pertanyent al cos, a extingir, de professors tècnics de Formació Professional, que concurse a places del cos de professors d’Ensenyança Secundària o a places del cos de professors especialistes en sectors singulars de Formació Professional, se li computaran, en els apartats 1.1 i 1.2 del barem, els servicis prestats en el cos de pertinença, considerant-los com a prestats en el mateix cos al qual corresponga la vacant o vacants sol·licitades, sempre que siguen servicis prestats en les especialitats establides en la disposició addicional quinta de la Llei orgànica 3/2022, de 31 de març, d’ordenació i integració de la Formació Professional.
Al professorat integrat en el cos de professors d’Ensenyança Secundària procedent del cos, a extingir, de professors tècnics de Formació Professional, que concurse a places del cos de professors d’Ensenyança Secundària o a places del cos de professors especialistes en sectors singulars de Formació Professional, se li computaran, en els apartats 1.1 i 1.2 del barem, els servicis prestats en el cos de professors tècnics de Formació Professional, considerant-los com a prestats en el mateix cos al qual corresponga la vacant o vacants sol·licitades, sempre que siguen servicis prestats en les especialitats establides en la disposició addicional quinta de la Llei orgànica 3/2022, de 31 de març, d’ordenació i integració de la Formació Professional.
11.2. Per a l’avaluació dels mèrits al·legats i degudament justificats per les persones participants, es designaran una o diverses comissions de valoració segons el nombre de participants en cada una de les direccions territorials.
Estes comissions de valoració, que seran nomenades per la persona que ocupe la direcció territorial corresponent, estaran integrades per les persones que ocupen els càrrecs següents: presidència, que formarà part del cos d’inspectors o del cos d’inspectors al servici de l’Administració educativa, i per quatre o sis vocals, ocupats per personal funcionari de carrera en actiu, dels cossos de catedràtics i professors d’Ensenyança Secundària, de professors tècnics de Formació Professional, de catedràtics i professors d’escoles oficials d’idiomes, de catedràtics i professors de Música i Arts Escèniques, de catedràtics i professors d’Arts Plàstiques i Disseny i de mestres de taller d’Arts Plàstiques i Disseny. La secretaria serà ocupada pel vocal o la vocal de menys edat.
La composició d’estes comissions es publicarà en la pàgina web de la Conselleria d’Educació, Cultura i Universitats, i els seus membres estaran subjectes a les causes d’abstenció i recusació establides en els articles 23 i 24 de la Llei 40/2015, de règim jurídic del sector públic.
11.3. El personal funcionari dels cossos de catedràtics d’Ensenyança Secundària, d’escoles oficials d’idiomes i d’Arts Plàstiques i Disseny, conforme establix l’article 10.3 del Reial decret 1364/2010, de 29 d’octubre, participarà conjuntament amb el personal funcionari dels cossos de professors dels nivells corresponents, per a les mateixes vacants, sense perjuí dels mèrits específics que els siguen aplicables per la seua pertinença als cossos de catedràtics esmentats.
Per al còmput del termini mínim de permanència de dos anys des de la presa de possessió de l’última destinació exercida amb caràcter definitiu, al personal funcionari de carrera dels cossos de catedràtics d’Ensenyança Secundària, d’escoles oficials d’idiomes i d’Arts Plàstiques i Disseny, se li tindrà en compte el temps que anteriorment haja romàs en la mateixa plaça o lloc com a personal funcionari de carrera del respectiu cos de professors.
Dotzena. Relació provisional i definitiva de les persones admeses, amb les seues puntuacions, i de les persones excloses
12.1. Una vegada baremades les instàncies presentades, es publicaran les relacions següents:
a) Llistat provisional de les persones participants que exercixen dret preferent, amb expressió de la puntuació que els correspon segons els apartats del barem.
b) Llistat provisional de les persones participants en el concurs, amb expressió de la puntuació que els correspon per cada un dels apartats i subapartats del barem de mèrits.
c) Llistat provisional de les persones participants excloses.
Estos llistats podran ser consultats en la pàgina web de la Conselleria d’Educació, Cultura i Universitats (https://ceice.gva.es).
12.2. Contra estos llistats provisionals es donarà un termini de deu dies hàbils per a presentar reclamacions. En el supòsit que es presente dins de termini i forma més d’una reclamació telemàtica, només es tindrà en compte l’última presentada. Finalitzat el termini esmentat, es publicaran els llistats definitius amb les rectificacions que siguen procedents, els quals podran ser consultats en la pàgina web de la Conselleria d’Educació, Cultura i Universitats (https://ceice.gva.es). Contra esta publicació no es podrà presentar cap reclamació, sense perjuí que, una vegada es faça pública la resolució provisional de destinacions, es puga interposar reclamació contra la puntuació i/o la destinació obtinguda.
Tretzena. Sol·licitud telemàtica de places
13.1. Amb caràcter general, cada petició es compon del codi de centre o de localitat i del codi d’especialitat. El nombre de peticions que cada participant podrà sol·licitar no podrà excedir de 300.
13.2. Per a l’obtenció d’un lloc, les persones participants consignaran els codis de centres o localitats i de tipus de places que sol·liciten per orde de preferència, que figuren en els annexos que es publicaran en la pàgina web de la Conselleria d’Educació, Cultura i Universitats.
Les peticions poden fer-se a un centre concret o a una localitat, i les dos modalitats són compatibles. En este últim cas s’adjudicarà el primer centre de la localitat amb vacant o resulta en el mateix orde en què apareixen en els annexos que es publicaran en la pàgina web de la Conselleria d’Educació, Cultura i Universitats.
Si es demana més d’un lloc-especialitat d’un mateix centre o localitat, és necessari repetir el centre o localitat tantes vegades com llocs sol·licitats. No obstant, a fi de simplificar i facilitar a les persones participants la realització de les seues peticions, les persones que desitgen sol·licitar tots els centres corresponents a una localitat podran, en lloc de realitzar la petició consignant els codis de tots i cada un dels centres per orde de preferència, anotar únicament els codis corresponents a la localitat i al lloc-especialitat, i s’entendrà, en este cas, que sol·liciten tots els centres de la localitat de què es tracte en el mateix orde de preferència amb què apareixen publicats en els annexos corresponents que es publiquen en la pàgina web de la Conselleria d’Educació, Cultura i Universitats. Si es vol sol·licitar prioritàriament algun o alguns centres d’una localitat, estos podran consignar-se com a peticions individualitzades per orde de preferència i, a continuació, consignar el codi corresponent a la localitat i al lloc-especialitat, i es consideraran incorporats a les seues peticions la resta dels centres en el mateix orde en què apareixen publicats en l’annex corresponent que es publicarà en la pàgina web de la Conselleria d’Educació, Cultura i Universitats.
Les vacants o resultes dels centres penitenciaris, dels centres de reeducació, dels centres docents de caràcter singular i dels centres d’Educació Especial no es consideraran sol·licitades en la petició de localitat i han de ser sol·licitades expressament si es desitja optar a elles.
13.3. En el cas d’accedir al programa informàtic i no realitzar peticions telemàtiques, si es tracta de personal participant voluntari, decaurà en el seu dret de continuar en el procediment i figurarà com a no adjudicat per falta de peticions. En el supòsit de no accedir al programa informàtic, decaurà en el seu dret de continuar en el procediment i figurarà com a exclòs.
13.4. En el supòsit que es presente dins de termini i forma més d’una sol·licitud de places, només es tindrà en compte l’última presentada. Una vegada finalitzat el termini de presentació de sol·licituds de llocs, no es podrà alterar la petició per cap concepte, ni quan es tracte de l’orde de prelació dels llocs sol·licitats.
13.5. Amb el fi de que les persones participants en estes convocatòries puguen realitzar les seues peticions, es publicaran en la pàgina web de la Conselleria d’Educació, Cultura i Universitats els annexos corresponents a localitats, centres i especialitats.
13.6. Qualsevol dada omesa o consignada erròniament per la persona interessada no podrà ser invocada per esta a fi de futures reclamacions, ni considerar per este motiu lesionats els seus interessos i drets.
Catorzena. Prioritats
14.1. En la resolució d’este procediment existirà una prelació en l’adjudicació de vacants i, si és el cas, de resultes, de la manera següent:
1º Adjudicació relativa al dret preferent a centre.
2º Adjudicació relativa al dret preferent a localitat o zona.
3º Adjudicació resultant del procés de provisió.
14.2. L’orde anterior implica una prelació en l’adjudicació de vacants i resultes a favor de les persones participants en cada una d’estes. Així, no podrà adjudicar-se plaça a qui participe en una de les prelacions si hi ha una persona sol·licitant en l’anterior amb millor dret. No obstant, pel que fa a l’adjudicació de lloc concret de les persones que facen efectiu el seu dret preferent a una localitat o zona determinada, es tindrà en compte el que disposa el punt 7.3 de la base sèptima.
14.3. Serà compatible la concurrència simultània si es té dret a més d’una prelació. Les peticions s’atendran amb la prelació indicada en el punt anterior i, una vegada s’haja obtingut destinació, no es tindran en compte les peticions restants.
14.4. L’orde de prioritat en el procediment de provisió per a l’adjudicació dels llocs de treball vindrà donat per la puntuació obtinguda segons el barem que figura com a annex I d’esta resolució.
14.5. Sense perjuí del que disposa respecte dels drets preferents arreplegats en la base sèptima d’esta convocatòria, en el cas que es produïsquen empats en el total de les puntuacions, estos es resoldran atenent successivament la major puntuació en cada un dels apartats del barem conforme a l’orde en què hi apareixen. Si persistix l’empat, s’atendrà la puntuació obtinguda en els diferents subapartats per l’orde, igualment, en què apareixen en el barem.
En els dos casos, la puntuació que es prenga en consideració en cada apartat no podrà excedir la puntuació màxima establida per a cada un d’estos en el barem ni, en el supòsit dels subapartats, la que corresponga com a màxim a l’apartat en què estiguen inclosos. Quan, en aplicar estos criteris, algun o alguns dels subapartats arriben a la màxima puntuació atorgada a l’apartat al qual pertanyen, no es prendran en consideració les puntuacions de la resta de subapartats. Si resulta necessari, s’utilitzarà successivament com a criteri de desempat l’any en què es va convocar el procediment selectiu a través del qual es va ingressar en el cos respectiu i la puntuació per la qual va resultar seleccionat. En este sentit, quan la puntuació del procés selectiu corresponga a un rang de valors que no oscil·le entre zero i deu, esta puntuació serà ponderada a un rang de valors que oscil·le entre zero i deu.
14.6. És requisit imprescindible per a obtindre un lloc determinat:
a) Posseir l’especialitat per a l’exercici d’este, i:
b) En el cas dels cossos de catedràtics i professors d’Ensenyança Secundària, el requisit lingüístic del lloc, en aquelles especialitats indicades en la base 3.2 d’esta resolució.
Quinzena. Adjudicació provisional i definitiva de destinacions
15.1. Vistes les reclamacions presentades contra la relació provisional de participants i una vegada aprovada la relació provisional de vacants, així com les puntuacions definitives corresponents al barem de mèrits, es procedirà a la publicació de l’adjudicació provisional de destinacions. Esta resolució es publicarà en la pàgina web de la Conselleria d’Educació, Cultura i Universitats (https://ceice.gva.es).
15.2. Les persones participants podran presentar reclamacions contra la resolució provisional de destinacions en el termini de deu dies hàbils a partir de la seua publicació davant de la Direcció General de Personal Docent de la Conselleria d’Educació, Cultura i Universitats. En el supòsit que es presente dins de termini i forma més d’una reclamació telemàtica, només es tindrà en compte l’última presentada.
15.3. Una vegada considerades les reclamacions a què es referix l’apartat anterior, es dictarà la resolució per la qual s’aproven les adjudicacions definitives de destinacions d’este concurs de trasllats. Es declararan desestimades les al·legacions que no figuren en la resolució. Esta resolució es publicarà en el Diari Oficial de la Generalitat Valenciana i en la pàgina web de la Conselleria d’Educació, Cultura i Universitats (https://ceice.gva.es).
15.4. Les destinacions adjudicades en la resolució definitiva seran irrenunciables. Només podrà obtindre’s una única destinació, encara que es concórrega a diferents tipus de places, sense perjuí del que establix la base dessetena d’esta resolució.
Setzena. Desistiments i renúncies
16.1. D’acord amb la base dècima, apartat 10.1, només podrà desistir-se de la participació en el procediment dins del termini de presentació de sol·licituds.
No obstant, una vegada publicada la puntuació definitiva del barem, si la persona que participa voluntàriament no accedix al programa informàtic per a realitzar peticions en el termini establit a este efecte, decaurà en el seu dret de continuar en el procediment i figurarà com a exclosa.
16.2. Les persones participants que concursen amb caràcter voluntari podran renunciar a la seua participació en el concurs, entenent que este afecta totes les peticions consignades en la seua instància de participació, en el termini de dos dies hàbils, a comptar de l’endemà de la publicació del llistat provisional de destinacions.
16.3. No s’admetran renúncies a l’adjudicació definitiva de destinacions, excepte en el supòsit previst en la base dessetena, apartat 17.1, d’esta norma.
Dessetena. Irrenunciabilitat de destinacions i presa de possessió
17.1. Les destinacions adjudicades en la resolució definitiva són irrenunciables, llevat que, havent participat i obtingut destinació en els procediments que puguen convocar altres administracions educatives en l’exercici de competències plenes en matèria d’educació, es consigne la renúncia a la destinació obtinguda amb anterioritat al 31 de juliol de 2027. Només podrà obtindre’s una única destinació en cada cos, encara que es concórrega a diferents tipus de places. No obstant, quan es participe simultàniament per diferents cossos docents i s’obtinga destinació en més d’un, o bé s’obtinga una segona destinació en un cos diferent d’aquell en el qual es tinga destinació definitiva, s’haurà d’optar per un d’estos en un termini de deu dies naturals, a través de la pàgina web https://ovidoc.edu.gva.es. Si no es realitza esta opció en el termini indicat, s’haurà de prendre possessió de la plaça corresponent al cos pel qual s’ha concursat i, si n’hi ha més d’un, al cos des del qual s’ha participat en situació de servici actiu.
17.2. La presa de possessió en les noves destinacions que s’obtinguen d’acord amb el que disposa la present resolució tindrà lloc l’1 de setembre de 2027, i se cessarà en la de procedència el 31 d’agost de 2027. No obstant, el professorat que haja obtingut destinació en este procediment de provisió haurà de romandre en el seu centre d’origen, quan així ho establisca la direcció territorial o l’Administració educativa de la qual depenga, fins que concloguen les activitats imprescindibles previstes per a la finalització del curs escolar.
Dihuitena. Reingrés del personal excedent al servici actiu
El personal funcionari excedent que reingresse al servici actiu com a conseqüència d’este procediment presentarà telemàticament a la direcció territorial de la qual depenga la destinació obtinguda, abans de la presa de possessió de la plaça, una còpia de la resolució per la qual se’l va declarar en excedència, el certificat de delictes de naturalesa sexual, així com una declaració jurada o promesa de no trobar-se separat o separada mitjançant expedient disciplinari de cap cos o escala de l’Administració de l’Estat, de les comunitats autònomes o de l’Administració local, ni d’estar inhabilitat o inhabilitada per a l’exercici de les funcions públiques.
Denovena. Altres normes
19.1. Les persones participants en este procediment que sol·liciten i obtinguen l’excedència en el transcurs de la seua resolució, o cessen en el servici actiu per qualsevol altra causa, es consideraran excedents o cessants en la plaça que els corresponga en la resolució definitiva.
19.2. Podrà ser anul·lada la destinació obtinguda per qualsevol concursant que no s’haja ajustat a les normes de la convocatòria o no coincidisca amb les característiques declarades en la sol·licitud i la documentació corresponent.
19.3. Les persones participants que obtinguen plaça en esta convocatòria i durant la seua tramitació hagen permutat les seues destinacions estaran obligades a prendre possessió del lloc per al qual han sigut nomenades, i s’anul·larà la permuta que se’ls haja concedit.
19.4. El professorat titular de les especialitats de Llengua i Literatura Catalana (Balear), Llengua i Literatura Catalana i Llengua i Literatura Valenciana podrà concursar a les places vacants corresponents al cos de catedràtics i professors d’Ensenyança Secundària existents en la Comunitat Valenciana, en les mateixes condicions establides en la base tercera de la present convocatòria.
19.5. El personal funcionari docent procedent d’altres administracions educatives que, mitjançant els concursos de trasllats d’àmbit estatal, obtinga una destinació definitiva en una altra Administració, percebrà les seues retribucions d’acord amb les normes retributives corresponents a esta última.
19.6. El personal procedent d’altres administracions educatives i que accedisca mitjançant este concurs a un lloc de l’àmbit de gestió de la Generalitat Valenciana haurà de presentar telemàticament el certificat de delictes de naturalesa sexual en el moment en què li’l requerisca l’Administració per a poder realitzar la presa de possessió.
Vintena. Procediment especial de mobilitat per raó de violència de gènere
Al marge del present procediment de provisió de llocs, en qualsevol moment i en compliment del que establix l’article 4.1 del Reial decret 1364/2010, de 29 d’octubre, les funcionàries víctimes de violència de gènere que, per a fer efectiva la seua protecció o el dret a l’assistència social integral, es vegen obligades a abandonar la plaça o lloc on prestaven els seus servicis, tindran dret al trasllat a una altra plaça o lloc propi del seu cos, de característiques anàlogues, sense necessitat que siga vacant de cobertura necessària. La Direcció General de Personal Docent de la Conselleria d’Educació, Cultura i Universitats estarà obligada a comunicar-los les vacants ubicades en la mateixa localitat o en les localitats que les interessades sol·liciten expressament.
Podran sol·licitar este trasllat per escrit a la Direcció General de Personal Docent de la Conselleria d’Educació, Cultura i Universitats, indicant la localitat o localitats on desitgen ser destinades, i adjuntant una còpia de la documentació que acredite la condició de víctima de violència de gènere d’acord amb la legislació vigent. En esta actuació es protegirà la intimitat de la víctima, especialment les seues dades personals, les dels seus descendents i les de qualsevol persona que estiga sota la seua guarda o custòdia.
En el supòsit d’activació del procediment previst en esta base, l’adjudicació del lloc es realitzarà atenent les places vacants i disponibles en la mateixa localitat o en aquelles que la interessada haja assenyalat expressament, sense que això implique dret preferent a obtindre un lloc concret en un centre determinat ni cap dret sobre les vacants o resultes que puguen generar-se al llarg del procediment.
Vint-i-unena. Efectes i recursos
21.1. Esta resolució entrarà en vigor l’endemà de la publicació en el Diari Oficial de la Generalitat Valenciana.
21.2. La present resolució posa fi a la via administrativa, i contra esta podrà interposar-se recurs potestatiu de reposició davant de la Direcció General de Personal Docent en el termini d’un mes, a comptar de l’endemà de la publicació, mitjançant una sol·licitud general única, accessible en l’URL https://www.gva.es/es/inicio/procedimientos?id_proc=G95565, d’acord amb el que disposen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, o directament mitjançant la interposició de recurs contenciós administratiu davant del jutjat contenciós competent, en el termini de dos mesos a comptar de l’endemà de la data de publicació, conforme al que establixen els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.
El director general de Personal Docent

